
Condiţiile de detenţie şi tratamentul persoanelor private de libertate
(A se vedea, de asemenea, Dreptul la sănătate al persoanelor private de libertate) 
Izolarea 
Ilaşcu şi alţii împotriva Moldovei şi Rusiei (cererea nr. 48787/99) 
8.7.2004 (Marea Cameră) 
Ilie Ilaşcu, la vremea respectivă opozant politic în Moldova, a fost ţinut în izolare foarte strictă timp de 8 ani în Transnistria, o regiune din Moldova, până la anularea de facto a condamnării sale şi a pedepsei capitale pentru anumite infracţiuni de terorism şi eliberarea sa în 2001. În aşteptarea executării pedepsei capitale, acesta nu a avut contact cu celelalte persoane private de libertate, nu a primit nicio veste din exterior deoarece nu îi era permis să primească ori să trimită corespondenţă, nu avea dreptul de a se întâlni cu avocatul său şi nici de a primi vizite periodice din partea familiei. Celula sa nu era încălzită, era privat de hrană pe motiv de pedeapsă şi nu putea face duş decât foarte rar. Din cauza acestor condiţii şi a neacordării asistenţei medicale, starea sa de sănătate s-a deteriorat. 
Curtea a hotărât că acele condiţii, cumulate, erau comparabile cu acte de tortură, contrare art. 3 din Convenţia Europeană a Drepturilor Omului (interzicerea torturii şi a tratamentelor inumane sau degradante) şi erau imputabile Rusiei (Curtea a hotărât că Transnistria se afla la vremea respectivă sub autoritatea efectivă sau măcar sub influenţa decisivă a Federaţiei Ruse). 
Ramirez Sanchez împotriva Franţei (cererea nr. 59450/00) 
4.7.2006 (Marea Cameră) 
Ilich Ramirez Sanchez, terorist internaţional cunoscut sub numele „Carlos Şacalul”, a fost ţinut în regim de izolare în Franţa timp de 8 ani în urma condamnării sale pentru infracţiuni de terorism. Acesta era ţinut separat de ceilalţi deţinuţi, dar avea acces la televizor şi ziare şi dreptul de a primi vizite din partea familiei şi avocaţilor săi. 
Curtea a constatat că nu a fost încălcat art. 3. Instanţa a hotărât că, având în vedere în special personalitatea şi periculozitatea domnului Ramirez Sanchez, condiţiile de detenţie nu atinseseră nivelul minim de gravitate necesară pentru a constitui un tratament inuman sau degradant. Curtea a reţinut că, cu câteva luni înainte de arestarea acestuia, Franţa a pus capăt izolării persoanei în cauză. 
Curtea a reţinut totodată că împărtăşeşte preocupările Comitetului European pentru Prevenirea Torturii şi Tratamentelor sau Pedepselor Inumane sau Degradante („CPT”) faţă de eventualele efecte pe termen lung ale izolării domnului Ramirez Sanchez şi a subliniat că menţinerea izolării, chiar şi relativă, nu poate fi aplicată pe termen nedefinit unui deţinut. Statele sunt obligate să revizuiască periodic o astfel de măsură, să motiveze menţinerea ei şi să monitorizeze starea de sănătate fizică şi mintală a deţinuţilor. 
Piechowicz împotriva Poloniei (20071/07) şi Horych împotriva Poloniei (13621/08) 
17.4.2012 

Cele două cauze au ca obiect regimul de detenţie prevăzut în Polonia pentru deţinuţii consideraţi periculoşi. 
Încălcarea art. 3 (interzicerea tratamentelor inumane sau degradante) şi a art. 8 (dreptul la respectarea vieţii private şi de familie) în ambele cauze; încălcarea art. 5 § 3 şi 4 (dreptul la libertate şi la siguranţă) în cauza Piechowicz împotriva Poloniei. 
Curtea a hotărât, în special, că supunerea deţinuţilor la un astfel de regim timp de mai mulţi ani, izolându-i, privându-i astfel de stimulare mintală şi fizică suficientă şi fără a cerceta dacă există motive concrete pentru prelungirea aplicării acestui regim, nu constituie o măsură necesară pentru securitate în penitenciare. 
X împotriva Turciei (24626/09) 
9.10.2012 

Cauza îl priveşte pe un deţinut homosexual care, după ce s-a plâns de acte de intimidare şi de hărţuire din partea co-deţinuţilor, a fost ţinut în izolare timp de peste 8 luni în total. 
Curtea consideră că acele condiţii de detenţie i-au cauzat suferinţe mintale şi fizice, precum şi un sentiment profund de atingere adusă demnităţii sale umane care se interpretează ca „tratament inuman şi degradant” contrar art. 3 din convenţie. Curtea consideră, de asemenea, că motivul principal al izolării la care a fost supus reclamantul nu îl constituia protecţia acestuia, ci orientarea sa sexuală. Curtea a constatat aşadar un tratament discriminatoriu contrar art. 14. 
Supraaglomerarea 
Mandic şi Jovic împotriva Sloveniei (5774/10 şi 5985/10) şi Štrucl şi alţii împotriva Sloveniei (5903/10, 6003/10 şi 6544/10) 
20.10.2011 (Cameră) 
Cauzele au ca obiect condiţiile de detenţie existente în Penitenciarul Ljubljana din Slovenia. Reclamanţii au fost ţinuţi deţinuţi timp de mai multe luni într-o celulă în care dispuneau de o suprafaţă de 2,7 m² pentru fiecare persoană. Temperatura atinsă în celulă în cursul amiezii în luna august era, în medie, de circa 28°C. Aceştia erau ţinuţi închişi în celulă în cea mai mare parte a timpului. 
Curtea a constatat încălcarea art. 3, considerând că suferinţa şi dificultăţile cu care s-au confruntat reclamanţii au depăşit nivelul inevitabil de suferinţă inerent detenţiei. Aceştia au fost victime ale unor tratamente degradante. 
Hrănirea forţată şi intervenţia medicală obligatorie 
Nevmerjitski împotriva Ucrainei (cererea nr. 54825/00) 
5.4.2005 (Cameră) 
Între 1997 şi 2000, Yevgen Nevmerjitski a fost arestat preventiv timp de 2 ani şi 10 luni. Acesta a contract diverse boli dermatologice în penitenciar, iar starea sa de sănătate s-a deteriorat vizibil. Mandatul de arestare preventivă a fost prelungit de 5 ori, iar cererea sa de eliberare a fost respinsă, cu toate că termenul legal pentru deţinere fusese depăşit. Pe durata detenţiei, domnul Nevmerjitski a făcut de mai multe ori greva foamei şi a fost hrănit cu forţa. 
Curtea a constatat încălcarea art. 3. O măsură de tipul hrănirii forţate nu poate fi considerată degradantă dacă este necesară pentru salvarea vieţii unei persoane. Guvernul nu a demonstrat însă că această măsură era necesară din punct de vedere medical în cazul domnului Nevmerjitski. Curtea a constatat astfel că măsura era arbitrară. Nu au fost respectate garanţiile procedurale, având în vedere refuzarea conştientă a hranei de către reclamant. De asemenea, modul în care acesta a fost hrănit, recurgându-se la cătuşe, un depărtător şi un tub de cauciuc special introdus în esofag, se interpretează ca acte de tortură. 
Jalloh împotriva Rusiei (cererea nr. 54810/00) 
11.7.2006 (Marea Cameră) 
Lui Abu Jalloh, bănuit de trafic de droguri, i s-a administrat forţat un vomitiv pentru a-i cauza regurgitarea pliculeţelor cu droguri pe care le-ar fi înghiţit în momentul arestării. Drogurile respective au fost reţinute ulterior ca probe incriminatorii în acţiunea penală împotriva acestuia. 
Curtea a constatat încălcarea art. 3. Deşi recunoaşte că lupta împotriva traficului de droguri este un motiv de interes public, Curtea a observat că domnul Jalloh nu era un traficant de droguri important şi că forţele de ordine ar fi putut aştepta ca drogurile să fie eliminate din organism pe cale naturală, metodă folosită de numeroase alte state contractante pentru a ancheta acest tip de infracţiuni. Administrarea forţată a unui vomitiv constituie un pericol pentru sănătate, metoda respectivă cauzând două decese în Germania. Mai mult, măsura luată în cazul domnului Jalloh, administrare forţată cu ajutorul unui tub, trebuie să-i fi cauzat durere şi teamă. 
Condiţiile (de igienă) din celulă 
Kalachnikov împotriva Rusiei (cererea nr. 47095/99) 
15.7.2002 (Cameră) 
Acuzat de deturnare de fonduri, Valeriy Kalachnikov a fost ţinut aproape 5 ani în arest preventiv, până la încetarea acţiunii penale, în 2000. Acesta s-a plâns de relele condiţii de detenţie din penitenciar, mai ales pentru că celula sa era supraaglomerată (17 m² pentru 24 de persoane), a fost afectat de fumatul pasiv – fiind înconjurat de fumători înrăiţi, nu putea dormi din cauză că televizorul şi lumina erau aprinse în permanenţă, celula era infestată de gândaci de bucătărie şi furnici, a contractat diverse afecţiuni dermatologice şi micoze care i-au cauzat căderea unghiilor de la picioare şi a unora de la mâini. 
Curtea a admis că nu exista nicio dovadă a unei intenţii reale de a-l umili pe domnul Kalachnikov, dar a hotărât că acele condiţii de detenţie erau comparabile cu un tratament degradant, contrar art. 3. În special, supraaglomerarea şi insalubritatea extreme, precum şi efectele lor dăunătoare asupra sănătăţii şi bunăstării reclamantului, cumulate cu durata perioadei în care a fost deţinut în asemenea condiţii, au justificat această constatare. În ceea ce priveşte supraaglomerarea, Curtea a subliniat că CPT a stabilit la 7 m² pentru fiecare persoană suprafaţa minimă aproximativă indicată pentru o celulă de detenţie. 
Modârcă împotriva Moldovei (cererea nr. 14437/05) 
10.5.2007 (Cameră) 
În 2005, Vladimir Modârcă, afectat de osteoporoză, a fost arestat preventiv timp de 9 luni într-o celulă de 10 m² împreună cu alţi 3 deţinuţi. Celula nu avea decât acces limitat la lumina naturală; nu era bine încălzită şi aerisită; energia electrică şi apa erau întrerupte periodic. Domnul Modârcă nu dispunea de aşternuturi şi ţinută de penitenciar; masa era amplasată lângă toalete, iar cheltuielile zilnice cu alimentaţia erau limitate la 0,28 EUR pentru fiecare deţinut. În urma unei vizite la penitenciar în septembrie 2004, CPT a calificat hrana servită ca fiind „respingătoare şi aproape necomestibilă”. 
Curtea a constatat că efectele cumulate ale condiţiilor de detenţie la care a fost supus domnul Modârcă şi durata perioadei în care a fost obligat să le suporte se interpretează ca o încălcare a art. 3. 
Florea împotriva României (cererea nr. 37186/03) 
14.9.2010 (Cameră) 
Suferind de hepatită cronică şi hipertensiune arterială, Gheorghe Florea a fost deţinut la Penitenciarul Botoşani (România) în perioada 2002–2005. Timp de 9 luni, a trebuit să împartă o cameră de 35 de paturi cu 110-120 de persoane private de libertate. Pe parcursul detenţiei sale, acesta a fost încarcerat împreună cu fumători. 
Curtea a constatat contrare art. 3 condiţiile de detenţie a domnului Florea. Statul pârât ar fi trebuit să se asigure că persoanele private de libertate nu sunt supuse unei suferinţe sau unei încercări de o intensitate care depăşeşte nivelul inevitabil de suferinţă inerent detenţiei şi că starea lor de sănătate nu este compromisă. 
Pavalache împotriva României (cererea nr. 38746/03) 
18.10.2011 (Cameră) 
Reclamantul a invocat, printre altele, art. 3 (interzicerea tratamentelor inumane şi degradante) şi s-a plâns că a trebuit să suporte condiţii de detenţie necorespunzătoare pe durata privării sale de libertate din cauza expunerii sale la fum de ţigară şi a acordării, cu întârziere, a asistenţei medicale. 
Curtea a constatat încălcarea art. 3 (tratament). 
Percheziţia corporală a persoanelor private de libertate 
Iwańczuk împotriva Poloniei (cererea nr. 25196/94) 
15.11.2001 (Cameră) 
Pe durata arestului preventiv, Krzysztof Iwańczuk a solicitat permisiunea de a vota pentru alegerile legislative din 1993. I s-a spus, de către un grup de gardieni, că în acest scop trebuie să se dezbrace şi să se supună percheziţiei corporale. Respectivul şi-a scos hainele dar nu şi lenjeria intimă; gardienii l-au batjocorit, făcând schimb de replici umilitoare la adresa corpului său şi i-au adresat insulte verbale. I s-a ordonat să se dezbrace complet, însă a refuzat, aşa că a fost condus înapoi în celulă fără a primi permisiunea de a vota. 
Curtea a hotărât că acel comportament se consideră un tratament degradant, contrar art. 3. Nu exista niciun motiv imperios care să demonstreze că dezbrăcarea forţată în faţa gardienilor de închisoare ar fi fost necesară şi justificată din motive de securitate, ţinând seama de buna conduită a domnului Iwańczuk în timpul detenţiei sale, din cauza faptului că nu era acuzat de săvârşirea unei infracţiuni cu violenţă, nu avea antecedente penale şi nu se stabilise că existau motive să se creadă că ar avea un comportament violent. 
Deşi percheziţiile corporale se pot dovedi necesare în anumite cazuri pentru menţinerea siguranţei sau prevenirea tulburărilor în penitenciar, acestea trebuie efectuate în mod corespunzător. Un comportament menit să umilească şi să înjosească, precum în speţă, dovedeşte lipsă de respect faţă de demnitatea unei persoane private de libertate. 
Valašinas împotriva Lituaniei (cererea nr. 44558/98) 
24.7.2001 (Cameră) 
Aflat în executarea unei pedepse privative de libertate pentru furt, deţinere şi vânzare de arme de foc, Juozas Valašinas a fost obligat, în urma unei vizite făcute de o rudă, să se dezbrace în faţa unei femei-gardian de închisoare, în opinia sa pentru a fi umilit. I s-a impus apoi să ia poziţia ghemuit; organele sale sexuale şi alimentele primite de la vizitator au fost examinate de gardieni care nu purtau mănuşi. 
Curtea a hotărât că modul în care s-a efectuat percheziţia corporală amănunţită dovedea o vădită lipsă de respect faţă de domnul Valašinas şi aducea atingere demnităţii acestuia. Curtea a constatat existenţa unui tratament degradant contrar art. 3. 
Frérot împotriva Franţei (cererea nr. 70204/01) 
12.6.2007 (Cameră) 
Aflat în executarea pedepsei cu închisoarea pe viaţă pentru mai multe infracţiuni, în special omor şi tâlhărie, Maxime Frérot, fost membru al unei mişcări armate de extrema stângă, era supus periodic unei percheziţii corporale de fiecare dată când părăsea sala de vizite a penitenciarului Fresnes, unde a fost deţinut în perioada 1994-1996. Dacă refuza, era dus în celula disciplinară. 
Curtea a constatat încălcarea art. 3. Deşi a admis că percheziţiile corporale asupra domnului Frérot aveau ca scop menţinerea siguranţei sau prevenirea comiterii unor fapte de natură penală, Curtea a constatat cu surprindere că metodele de percheziţie diferă de la un loc de detenţie la altul. Inspecţiile anale nu se practicau decât la Fresnes, unde orice deţinut care revenea din sala de vizite era bănuit că ascunde obiecte sau substanţe în zonele sale intime. Curtea poate înţelege aşadar că deţinuţii respectivi aveau sentimentul că sunt victime ale unor măsuri arbitrare, cu atât mai mult cu cât regimul percheziţiei corporale era organizat prin norme interne şi îi lăsa conducătorului unităţii o largă putere de apreciere. 
El Shennawy împotriva Franţei (51246/08) 
20.1.2011 (Cameră) 
Aflat în executarea pedepsei închisorii pentru mai multe infracţiuni, domnul El Shennawy s-a plâns de percheziţiile corporale şi de faptul că a fost ţinut sub supraveghere în cursul acţiunii penale împotriva sa. 
Curtea a constatat încălcarea art. 3. Percheziţiile nu se bazau, în mod corespunzător, pe un convingător imperativ de securitate, de apărare a ordinii sau de prevenire a comiterii unor fapte penale. Deşi au fost efectuate pentru o perioadă scurtă, acestea au fost de natură să îi provoace reclamantului un sentiment de arbitrariu, de inferioritate şi teamă ce denotă un nivel de umilire ce depăşeşte nivelul inerent percheziţiei corporale a deţinuţilor. 
Transferări multiple 
Khider împotriva Franţei (39364/05) 
9.7.2009 (Cameră) 
Arestat preventiv în cursul urmăririi penale împotriva sa pentru constituirea unui grup infracţional organizat, tâlhărie şi alte infracţiuni, Cyril Khider s-a plâns de condiţiile de detenţie şi de măsurile de siguranţă luate la adresa sa în calitate de „deţinut sub supraveghere specială”, în special transferările multiple, perioadele lungi de izolare şi percheziţiile corporale sistematice. 
Curtea a constatat încălcarea art. 3. 
Payet împotriva Franţei (19606/08) 
20.1.2011 (Cameră) 
Aflat în executarea pedepsei închisorii pentru săvârşirea infracţiunii de omor, domnul Payet s-a plâns de condiţiile de detenţie, în special de transferările frecvente din celulele şi secţiile penitenciarului din motive de siguranţă, precum şi de sancţiunea disciplinară care i-a fost aplicată, constând în cazarea sa în celule fără lumină naturală şi fără condiţii de igienă corespunzătoare. 
Curtea a constatat încălcarea art. 3 în ceea ce priveşte condiţiile de detenţie a domnului Payet în secţia disciplinară (murdărie, dărăpănare, inundaţii, insuficienţa luminii pentru citit sau scris). Curtea a constatat că nu a fost încălcat art. 3 în ceea ce priveşte transferările. 
Rele tratamente 
Premininy împotriva Rusiei (cererea nr. 44973/04) 
10.2.2011 (Cameră) 
În această cauză, o persoană aflată în arest preventiv învinuită de şantaj asupra unei bănci s-a plâns că a fost maltratată de către colegii de celulă şi gardienii centrului de arestare preventivă, precum şi că a trebuit să aştepte o perioadă de timp excesivă pentru examinarea cererilor sale de eliberare. 
Curtea a constatat o încălcare a art. 3 (interzicerea tratamentelor inumane sau degradante); două încălcări ale art. 3 (interzicerea tratamentelor inumane sau degradante, lipsa unei anchete efective) şi o încălcare a art. 5 § 4 (dreptul la libertate şi la siguranţă). 
Detenţia unui minor 
Coselav împotriva Turciei (1413/07) 
9.10.2012 

Reclamanţii au susţinut că autorităţile turce erau răspunzătoare de decesul fiului lor, Bilal, care suferea de tulburări psihice grave şi s-a sinucis la vârsta de 16 ani într-un penitenciar pentru adulţi. 
Încălcarea art. 2 (dreptul la viaţă; lipsa unei anchete efective): Curtea a constatat că autorităţile turce au dat dovadă de indiferenţă faţă de tulburările psihice grave ale fiului reclamanţilor – ajungând până la ameninţarea acestuia cu sancţiuni disciplinare pentru tentativele de sinucidere anterioare – şi că sunt totodată răspunzătoare pentru degradarea sănătăţii mintale ca urmare a cazării acestuia într-un penitenciar pentru adulţi fără a-i acorda asistenţa medicală sau de specialitate de care avea nevoie, împingându-l astfel spre sinucidere. 
Hotărâre pilot 
Ananyev şi alţii împotriva Rusiei (cererile nr. 42525/07 şi 60800/08) 
10.1.2012 (Cameră) 
Obiectul cauzei priveşte condiţiile de detenţie a reclamanţilor, trei resortisanţi ruşi, arestaţi preventiv în centre de detenţie în aşteptarea procesului penal al acestora, condiţii considerate inumane şi degradante de către aceştia. 
Curtea a constatat încălcarea art. 3 (interzicerea tratamentelor inumane sau degradante) şi a art. 13 (dreptul la un recurs efectiv). 
În cadrul art. 46 (executarea hotărârilor Curţii), Curtea a hotărât că guvernul rus are următoarele obligaţii: 
– îmbunătăţirea condiţiilor materiale de detenţie prin crearea unor spaţii separate pentru toaletele din celule, îndepărtarea plaselor dense de la ferestre şi creşterea frecvenţei duşurilor; 
– modificarea cadrului legislativ existent, a practicilor şi comportamentelor; 
 – asigurarea faptului că se recurge la arestarea preventivă doar în caz de necesitate absolută; 
– stabilirea unei capacităţi de primire maxime pentru fiecare centru de detenţie; şi 
– asigurarea faptului că victimele unor condiţii de detenţie necorespunzătoare pot să formuleze plângeri efective împotriva acestora şi să obţină o despăgubire corespunzătoare. 
În vederea punerii în aplicare a măsurilor sus-menţionate, autorităţile ruse trebuie să stabilească, în cooperare cu Comitetului de Miniştri al Consiliului Europei, în termen de 6 luni de la data rămânerii definitive a acestei hotărâri, un calendar cu caracter obligatoriu pentru rezolvarea problemelor constatate. De asemenea, acestea trebuie să fie remediate, în special având în vedere soluţionarea accelerată a tuturor cauzelor introduse de victimele condiţiilor de detenţie inumane sau degradante din centrele de detenţie din Rusia, în termen de 12 luni de la data rămânerii definitive a hotărârii (în ceea ce priveşte cauzele comunicate) sau data comunicării (în ceea ce priveşte cauzele noi). 
